**ΔΙΔΑΚΤΙΚΗ ΕΝΟΤΗΤΑ 3**

**Η ΦΙΛΟΣΟΦΙΑ ΩΣ ΠΡΟΥΠΟΘΕΣΗ ΓΙΑ ΤΗΝ ΕΥΔΑΙΜΟΝΙΑ (σελ. 30)**

**Ο ΕΠΙΚΟΥΡΟΣ**

Ο Επίκουρος, ιδρυτής μιας από τις πιο σημαντικές φιλοσοφικές σχολές της ελληνιστικής εποχής, γεννήθηκε στη **Σάμο** το 341 π. Χ. από Αθηναίους γονείς. Έχοντας ταξιδέψει πολύ και έχοντας δημιουργήσει ενεργούς κύκλους οπαδών στη Λάμψακο και στη Μυτιλήνη, μετακομίζει στην Αθήνα γύρω στο 306 π. Χ. Εκεί ιδρύει μια αυθεντική φιλοσοφική σχολή και προσελκύει μεγάλο αριθμό μαθητών στον **Κήπο** του, έναν ιδιόκτητο χώρο έξω από τα όρια της πόλης, όπου συναντιούνται οι Επικούρειοι. Πεθαίνει το 271 π. Χ. Ο Επίκουρος παραδίδει μια φιλοσοφική ερμηνεία του κόσμου και του χώρου μέσα σε αυτόν που καταλαμβάνεται από τους ανθρώπους, και μέσα στις προθέσεις του είναι να μπορέσει να δώσει απαντήσεις στον αντικειμενικό σκοπό να καταφέρει κάποιος να επιτύχει και να έχει μια σταθερή και ευτυχισμένη ζωή.

*(Η ιστορία της φιλοσοφίας Umberto Eco/Riccardo Fedriga τ. 2 σελ. 16,18, Το Βήμα****).***

**ΕΙΣΑΓΩΓΙΚΑ ΣΤΟΙΧΕΙΑ**

Στην αρχαιότητα αρκετοί στοχαστές επέλεξαν την **επιστολή** ως μέσο διατύπωσης και διάδοσης των βασικών αρχών της διδασκαλίας τους. Η επιστολογραφία κατέστη, έτσι, ένα διακριτό γραμματειακό είδος. Ήδη από την αρχαιότητα κείμενα αυτά –χωρίς τίτλο, όπως συνηθιζόταν για τα κείμενα όλων σχεδόν των γραμματειακών ειδών- τιτλοφορήθηκαν με αναφορά στον αποστολέα (συγγραφέα) τους και στον εκάστοτε παραλήπτη της επιστολής.

Σώζονται ακέραιες τρεις επιστολές του Επίκουρου (341-270 π.Χ.) και είναι οι εξής: **Προς** **Ηρόδοτον** (βασικά στοιχεία φυσικής), **Προς Πυθοκλή** (κοσμολογία) και **Προς Μενοικέα** (ηθική). Και οι τρεις επιστολές έχουν **διδακτικό χαρακτήρα.** Το Κείμενο Αναφοράς είναι η πρώτη παράγραφος από την Επιστολή στον Μενοικέα (μαθητή του Επίκουρου).

Η **Επιστολή στον Μενοικέα** είναι μία από τις τρεις ακέραιες επιστολές του Επίκουρου κι ένας **προτρεπτικό**ς λόγος. Ασφαλώς δεν πρόκειται για πραγματική επιστολή. Ο Επίκουρος προτρέπει τον Μενοικέα να ασκήσει τη φιλοσοφία. Στην πραγματικότητα, όμως, ο «προτρεπτικός αυτός προς τη φιλοσοφία είναι, μάλλον, για πρώτη φορά στην ιστορία της φιλοσοφίας μια **ανοιχτή πρόσκληση σε όλους τους ανθρώπους**: νέους και ηλικιωμένους πρώτα, αλλά μπορεί κάποιος να συμπληρώσει (εξ όσων γνωρίζουμε) και προς άνδρες και γυναίκες, ελεύθερους και δούλους, μορφωμένους και αμόρφωτους, πλούσιους και φτωχούς. Ίσως η μόνη διάκριση που υφίσταται να είναι ανάμεσα σε αυτούς που επιθυμούν να φιλοσοφήσουν και σε εκείνους που δεν επιθυμούν. Ωστόσο, και οι τελευταίοι, αν ακούσουν την αληθινή (δηλαδή την επικούρεια) φιλοσοφία και τον σκοπό της, θα προστρέξουν στο κάλεσμά της».

Πρόκειται, με άλλα λόγια, για ένα εγκώμιο στη φιλοσοφία, η οποία είναι άρρηκτα δεμένη με την ευτυχία. **Το ερώτημα που τίθεται είναι: Από πότε μπορούμε να ασχολούμαστε μαζί της;**

**Πώς αντιλαμβάνεται, όμως, ο Επίκουρος τη φιλοσοφία**;

Καταρχήν, όχι ως απλή θεωρητική γνώση, αλλά **ως έναν τρόπο ζωής**. Αυτός ο φιλοσοφημένος τρόπος ζωής μπορεί να οδηγήσει τον άνθρωπο στην **ευδαιμονία**, η οποία αποτελεί και στην επικούρεια διδασκαλία τον απώτερο στόχο του ανθρώπου, το **τέλος** της ζωής του. Η ψυχική οδύνη, ο σωματικός πόνος και η συνακόλουθη ταραχή της ψυχής είναι για τον Επίκουρο παγίδες που απειλούν την **ηρεμία** του ανθρώπου και ακυρώνουν την ευδαιμονία, την ευτυχία του. Αλλά ο φιλοσοφημένος τρόπος ζωής λειτουργεί **ως θεραπεία μιας ζωής που ασθενεί**. Η ευτυχία είναι η αποκατάσταση της χαμένης υγείας και η φιλοσοφία θα οδηγήσει προς αυτήν λειτουργώντας ιαματικά. Το περιεχόμενο μιας φιλοσοφημένης ζωής είναι η **απαλλαγή από ποικίλους φόβους** (λ.χ. για τα φυσικά φαινόμενα, τον πόνο, τον θάνατο, τους θεούς ή τη μεταθανάτια ζωή. Και συνακόλουθα, μια ζωή γαλήνης, ηδονής και ελευθερίας. Η **ηδονή** αποτελεί για τον Επίκουρο ύψιστο αγαθό.

Ως προς τις **επιθυμίες** διακρίνει άλλες μάταιες και άλλες φυσικές, με το σκεπτικό ότι υπάρχουν επιθυμίες:

* Φυσικές και αναγκαίες: αφορούν την επιβίωση και προκαλούν συνεχή πόνο, αν δεν ικανοποιηθούν (π.χ. τροφή, ύπνος)·
* Φυσικές και μη αναγκαίες: δεν προκαλούν απαραίτητα συνεχή πόνο, αν δεν ικανοποιηθούν (π.χ. ταξίδια)·
* Μη φυσικές και μη αναγκαίες (μάταιες): επιβαρύνουν την ψυχή, για να ικανοποιηθούν (π.χ. ματαιοδοξία πολιτικής, πλουτισμού).

 Η ορθή θεώρηση όλων αυτών μας επιτρέπει να αναγάγουμε κάθε προτίμηση και κάθε αποστροφή στην υγεία του σώματος και στην αταραξία της ψυχής από τη στιγμή που αυτός είναι ο σκοπός της μακάριας ζωής. Γιατί, πράγματι, κάνουμε τα πάντα για να μην πονούμε και να μην τρομάζουμε. Άπαξ και το εξασφαλίσουμε, κατευνάζεται η τρικυμία της ψυχής, αφού το έμψυχο ον δεν χρειάζεται να περιπλανιέται για κάτι που του λείπει και να αναζητεί κάτι με το οποίο να ολοκληρώσει αυτό που είναι αγαθό για την ψυχή και το σώμα. Γιατί την ηδονή την έχουμε ανάγκη ακριβώς τότε, όταν πονούμε από την απουσία της. Ενώ, όταν δεν πονούμε, δεν τη χρειαζόμαστε πια. Για τον λόγο αυτό, αποκαλούμε την ηδονή αρχή και τέλος της μακάριας ζωής. ΑΛΛΑ: Η **ηδονή** δεν είναι τόσο μια στιγμιαία απόλαυση όσο μια διαρκέστερη ψυχική διάθεση, ικανοποίησης και γαλήνης.

Οι άνθρωποι, λέει ο Επίκουρος, έχουμε επιθυμίες και μάλιστα, τόσο πολλές και περίπλοκες που είναι αδύνατο να ικανοποιηθούν. Αυτό μας προκαλεί θλίψη, ταραχή και πόνο. Αν όμως διακρίνουμε τις επιθυμίες μας και περιοριστούμε στην ικανοποίηση των αναγκαίων, εκείνων που θα μας εξασφαλίσουν την απουσία πόνου και ταραχής, γινόμαστε ευτυχισμένοι. Κάτι αντίστοιχο συμβαίνει και με τα ηδονές: σημασία έχουν οι πιο μόνιμες από αυτές, είτε αφορούν το σώμα είτε την ψυχή (***καταστηματικαί ηδοναί***), αυτές που προκύπτουν από τη σταθερή ικανοποίηση των αναγκαίων επιθυμιών. Μια μετρημένη ζωή, λοιπόν, κατά τον Επίκουρο, μπορεί να εξασφαλίσει στον άνθρωπο την ευτυχία.

**ΕΡΜΗΝΕΥΤΙΚΑ ΣΤΟΙΧΕΙΑ**

Όπως και στον Προτρεπτικό του Αριστοτέλη, κεντρική θέση στο συγκεκριμένο απόσπασμα της προτρεπτικής επιστολής του Επίκουρου έχει το ρηματικό επίθετο «**φιλοσοφητέον» (= χρή νέον και γέροντα φιλοσοφειν).** Με αυτό ο Επίκουρος τονίζει ότι η προτροπή του προς τη φιλοσοφία αφορά τόσο τους νέους όσο και τους ηλικιωμένος. Το ίδιο νόημα έχει, άλλωστε, και η θεματική περίοδος της παραγράφου: η φιλοσοφία είναι για όλους, είναι διαρκώς επείγουσα!

Εύλογα μπορούμε να υποθέσουμε ότι ο Επίκουρος, όταν αναφέρεται και στα δύο ηλικιακά άκρα, συμπεριλαμβάνει όλους τους ανθρώπους, ανεξαρτήτως ηλικίας –κι όχι μόνο ηλικίας! Την προτροπή του για φιλοσοφία ο Επίκουρος την υποστηρίζει με **συμμετρικές** για τους νέους και τους ηλικιωμένους **αιτιολογήσεις**, αναιρώντας με **διαλογικό ύφος** υποθετικές αντιρρήσεις των μεν και των δε:

**Α** Οι **νέοι** δεν πρέπει να θεωρούν τον εαυτό τους ανώριμο για τη φιλοσοφία.

**Α** Οι **ηλικιωμένοι** δεν πρέπει να θεωρούν τον εαυτό τους υπερώριμο γι αυτήν.

Το επιχείρημα είναι το ίδιο και για τους δύο: Το ζητούμενο της **ψυχικής υγείας** δεν γνωρίζει ηλικία.

**Τυπική δομή συλλογισμού**

1η προκείμενη: Η ψυχική υγεία αφορά τους πάντες, νέους και ηλικιωμένους.

2η προκείμενη (υπονοείται) : [Η φιλοσοφία εξασφαλίζει την ψυχική υγεία.]

Συμπέρασμα: Οι πάντες, νέοι και ηλικιωμένοι, πρέπει να φιλοσοφούν.

Το αρχικό επιχείρημα **αναδιατυπώνεται** στη **δεύτερη περίοδο** με όρους **συνωνυμίας**:

άωρος = μήπω υπάρχειν ώραν/ μήπω παρειναι την ώραν

πάρωρος=παρεληλυθέναι την ώραν / μηκέτι είναι την ώραν

προς το κατά ψυχήν υγιαινον = προς ευδαιμονίαν

Στην **τρίτη περίοδο** παρατίθεται το **συμπέρασμα**, η κεντρική δηλαδή θέση του φιλοσόφου: *Ώστε φιλοσοφητέον και νέω και γέροντι,* πλαισιωμένο από ένα δεύτερο επιχείρημα, **συμμετρικό** και πάλι:

Β: Οι νέοι, καθώς θα οδηγούνται προς τα γηρατειά, θα τείνουν να διασώσουν τη νεότητά τους, μέσα από την ευγνωμοσύνη για όσα ζουν.

Β: Οι ηλικιωμένοι θα νιώθουν νέοι μέσα στα γηρατειά τους, καθώς θα αναπτύσσουν την έλλειψη φόβου για το μέλλον.

Οι δύο μεταφραστές του βιβλίου προτείνουν μάλλον μία **χιαστί** αντιστοίχιση:

 νέω γέροντι

 τω μεν τω δε

Οι νέοι, καθώς θα γερνούν, θα μπορούν να διατηρήσουν τη νεότητά τους, ενθυμούμενοι όσες ωραίες στιγμές έχουν γευτεί σε έναν φιλοσοφημένο βίο και νιώθοντας ευγνωμοσύνη για τη ζωή. Οι ηλικιωμένοι θα αισθάνονται νέοι μέσα στα γηρατειά τους, διότι η φιλοσοφία θα τους οπλίσει με αφοβία απέναντι στα μελλοντικά δεινά.

Με άλλα λόγια, **η θέση που εδώ εννοείται είναι: τόσο η ευγνωμοσύνη για τη ζωή όσο και η αφοβία για τα μελλοντικά δεινά ή τον θάνατο αποτελούν μια φιλοσοφική στάση ζωής**.

Η πρόταση –κατακλείδα της παραγράφου (το δείχνει ο σύνδεσμος **ουν**) επικεντρώνεται στον όρο-κλειδί του κεντρικού νοήματος: την **ευδαιμονίαν**. Αυτή καταξιώνεται ως απώτατος ανθρώπινος σκοπός, διότι είναι ένα **ολιστικό** κριτήριο για την ανθρώπινη ζωή: η παρουσία της εξασφαλίζει **τα πάντα**, ενώ η απουσία της μας οδηγεί να πράττουμε **τα πάντα**, ώστε να την αποκτήσουμε.

Φιλοσοφία για την ευτυχία, λοιπόν!

**Γλωσσικά –ερμηνευτικά σχόλια**

**Μήτε μελλέτω, μήτε κοπιάτω, φιλοσοφητέον, μελεταν χρη :** Οι φράσεις αυτές έχουν έντονο δεοντολογικό χαρακτήρα ( = προστακτικές, ρηματικό επίθετο –τέον, που ισοδυναμεί με χρή +απαρέμφατο) και ταιριάζουν στο γραμματειακό είδος: προτρεπτικός λόγος/διδακτική επιστολή.

**Ώρα (άωρος, πάρωρος**) : Στην αρχική της σημασία, η λέξη σημαίνει: ορισμένος χρόνος, χρονική περίοδος, εποχή του έτους, μέρος της μέρας ή του ημερονυκτίου. Στη συνέχεια, όμως, η λέξη ώρα έφτασε να σημαίνει τον κατάλληλο χρόνο, την κατάλληλη εποχή για κάτι (συνώνυμο της λέξης καιρός). Έτσι προέκυψε και η απρόσωπη έκφραση ώρα εστί: είναι ώρα, κατάλληλος καιρός για να γίνει κάτι. Και αντίστοιχα το επίθετο ωραίος δηλώνει αυτόν που είναι στην κατάλληλη στιγμή, που βρίσκεται στην ακμή του, τον ώριμο. Στην αττική διάλεκτο η λέξη ώρα δήλωνε και την ώριμη ηλικία, μετά την νεότητα και πριν τα γηρατειά.

**γηράσκων νεάζω/νέος άμα και παλιός η**: Με το διπλό αυτό οξύμωρο, ο Επίκουρος τονίζει ότι η φιλοσοφία συμβάλλει στην υπέρβαση, ως ασήμαντων τελικά, των ηλικιακών διαφοροποιήσεων. Κατά προέκταση, η φιλοσοφία αναιρεί κι άλλες διακρίσεις μεταξύ των ανθρώπων. Και δεν είναι τυχαίο ότι η φιλοσοφική σχολή του Επίκουρου, ο Κήπος, ήταν ανοιχτός τόσο στους Αθηναίος όσο και στους άλλους Έλληνες, αλλά και σε γυναίκες, σε δούλους, σε φτωχούς ή και αμόρφωτους ανθρώπους.

**Γεγονότων, μελλόντων, παρούσης, απούσης**: Είναι έντονη η χρονικότητα που αποπνέουν αυτές οι αντιθέσεις (στη διαχρονία η πρώτη, στη συγχρονία η δεύτερη). Αντανακλούν την κατασταλαγμένη πεποίθηση του Επίκουρου ότι η γέννηση κι ο θάνατος περικλείουν αυστηρά την ανθρώπινη ζωή. Ούτε η προ-ύπαρξη της ζωής υπάρχει ούτε μεταθανάτια ζωή (αθανασία της ψυχής).

**Σχόλια – Επισημάνσεις από τα Παράλληλα Κείμενα του σχολικού βιβλίου**

**Φ.Υ. , σελ. 33 ΑΡΙΣΤΟΤΕΛΗΣ Ἠθικὰ Νικομάχεια, Β 2.1-4, 1103b26-1104a5**

Ο Αριστοτέλης επιμένει στην πρακτική σημασία τόσο της ηθικής καθ εαυτήν όσο και της φιλοσοφικής πραγματείας που ερευνά και αναλύει τη σχετική προβληματική. Η προσωπική του μακροχρόνια και επίμονη ενασχόληση με ζητήματα ηθικής φιλοσοφίας δεν έγινε **θεωρίας ένεκεν,** αλλά **ίνα αγαθοί γενώμεθα**. Στο άμεσο ζητούμενο της ηθικής, **αντίθετα** προς άλλες επιστήμες που υπάρχουν **του ειδέναι χάριν**, δεν τον ενδιέφερε η θεωρία για τη θεωρία, αλλά πίστευε ότι εμβαθύνει γνωστικά, **για να βοηθήσει τον εαυτό του και τους άλλους να γίνουν άνθρωποι καλύτεροι, να κατακτήσουν το αγαθό.**

Το γεγονός ότι η αριστοτελική ηθική είναι εξ αρχής προσανατολισμένη όχι στη γνώση, αλλά στην πράξη έχει **καίριες γνωσιολογικές συνέπειες**. Ο φιλόσοφος δεν πρόκειται να αναζητήσει απόλυτες αξίες και ακαταμάχητες αλήθειες, αλλά θα εξετάσει την ηθική πράξη μέσα από συγκεκριμένα ιστορικά συμφραζόμενα και χωροχρονικά πλαίσια. Η ηθική πράξη είναι άρρηκτα δεμένη με τον **καιρόν**, τη χρονικά εντοπισμένη συγκυρία και δεν προσφέρεται για νοησιαρχικές βεβαιότητες αιτιοκρατικού τύπου. Μόνο μια πιθανολογική προσέγγιση μπορεί να διαυγάσει την ξεχωριστή ανθρώπινη πράξη.

**Φ.Υ., σελ. 34 ΕΠΙΚΟΥΡΟΣ και ΔΙΟΓΕΝΗΣ ΟΙΝΟΑΝΔΕΥΣ** (= Επικούρειος φιλόσοφος που έζησε στα Οινόανδα, μια ελληνική πόλη στη Μικρά Ασία)

Βασικό θέμα ο ιαματικός ρόλος της φιλοσοφίας, μας είναι γνωστό ήδη από την προηγούμενη ενότητα. Η δημόσια επιγραφή του Οινόανδα αποτελεί σημαντική πηγή για την επικούρεια φιλοσοφία. Είναι, μάλιστα, πιθανό να βασίζεται σε επιστολή του ίδιου του Επίκουρου. Κεντρική ιδέα του αποσπάσματος αποτελεί ο πανανθρώπινος χαρακτήρας της επικούρειας φιλοσοφίας και η πρακτική ωφελιμότητα της φιλοσοφίας στη ζωή του ανθρώπου. Ο Διογένης απευθύνεται σε όλους υπερβαίνοντας όρια χρόνου και χώρου. Στην εποχή του έχει προ πολλού καταρρεύσει η πολιτειακή δομή της αρχαιοελληνικής πόλεως και ο φιλόσοφος μπορεί να ενστερνίζεται ένα πνεύμα οικουμενικό. Τότε μπορεί κανείς (όπως ο Διογένης) να γίνει άνετα θιασώτης της πολύ παλαιότερης, αλλά ανθεκτικής και ακμάζουσας, επικούρειας διδασκαλίας, ακριβώς γιατί αυτή είχε εξαρχής μια πανανθρώπινη απόβλεψη. Αυτήν αντανακλά το ίδιο το κολοσσιαίο μέγεθος της επιγραφής: ένα τεράστιο βιβλίο, ανοιχτό σε όλες τις σελίδες του, για να το διαβάσει ο καθένας.

**Φ.Υ., σελ 35 Κ. Π. ΚΑΒΑΦΗΣ «Από την σχολήν του περιωνύμου φιλοσόφου»**

Ο νεαρός πρωταγωνιστής του καβαφικού ποιήματος επιλέγει έναν τρόπο δοσμένο στις σωματικές ηδονές. Τον προτιμά, με βάση μάλλον βιαστικά και πρόσκαιρα κριτήρια από άλλους τρόπους ζωής: αυτούς που προτείνουν είτε η φιλοσοφία είτε η πολιτική είτε η θρησκεία.

Ο Καβάφης προβάλλει εμφατικότερα την απόρριψη της φιλοσοφίας και γι αυτό την τονίζει αποκλειστικά και στον τίτλο του ποιήματος. Αυτό, ίσως, επειδή η ίδια η φιλοσοφία λειτουργούσε στα χρόνια του Αμμώνιου Σακκά (172-242 π.Χ.) ως επιλέξιμος τρόπος ζωής. Και εξάλλου, ο νεαρός πρωταγωνιστής του ποιήματος εμφανίζεται να τον πλησίασε για δυο χρόνια (χωρίς να αποκομίσει τίποτε).

Ο ίδιος ο ποιητής, βέβαια, δεν βάλλει ευθέως κατά της φιλοσοφίας. Ο νεαρός πρωταγωνιστής του εμφανίζεται να επέλεξε τον Αμμώνιο Σακκά ως περιώνυμο (χωρίς να τον εκτιμά: γέρος), να ζητούσε σε αυτόν κάτι για να καταπολεμήσει την ανία του και εντέλει θα μπορούσε να τον εναλλάξει με οποιονδήποτε άλλο φιλόσοφο, αδιακρίτως του τι αυτός θα δίδασκε (*Και αν ….σοφιστού/ πάντοτε ...κανείς*). Όλα αυτά δείχνουν ότι ο φιλοσοφικός τρόπος ζωής υπακούει σε ορισμένες αρχικές προϋποθέσεις.